|  |
| --- |
| **grbm** |
| **REPUBLIKA HRVATSKA**  **PRIMORSKO-GORANSKA ŽUPANIJA**  **OPĆINA ČAVLE** |

**PRAVILNIK**

**za provedbu programa**

**Poticanje korištenja**

**obnovljivih izvora energije u obiteljskim kućama**

**Zelena energija u mom domu**

putem Javnog poziva za prikupljanje ponuda fizičkih osoba, do iskorištenja raspoloživih sredstava

**Čavle, rujan 2014.**

**PRAVILNIK**

**za provedbu programa**

**Poticanje korištenja obnovljivih izvora energije u obiteljskim kućama**

**Članak 1.**

**PREDMET PRAVILNIKA**

Ovim pravilnikom određuju se postupak kojim će Fond za zaštitu okoliša i energetsku učinkovitost (u tekstu: **Fond**) i Općina Čavle (u tekstu: **Provoditelj poziva**) nepovratnim novčanim sredstvima subvencionirati provedbu Programa *„Poticanje korištenja obnovljivih izvora energije u obiteljskim kućama“*.

**Članak 2.**

**PRAVO NA KORIŠTENJE SUBVENCIJE**

Pravo na korištenje nepovratnih novčanih sredstava (u tekstu: **subvencije**) Fonda i Provoditelja poziva može ostvariti fizička osoba na postojećoj obiteljskoj kući na području Provoditelja poziva, u kojoj ima prebivalište, ako je ista u njegovom vlasništvu ili u vlasništvu člana/članova njene uže obitelji (u tekstu: **Podnositelj prijave**).

Postojeća građevina sukladno odredbama Zakona o gradnji (NN 153/13) je građevina izgrađena na temelju građevinske dozvole ili drugog odgovarajućeg akta i svaka druga građevina koja je prema navedenom Zakonu ili posebnom zakonu s njom izjednačena.

Predmetom subvencioniranja ne mogu biti obiteljske kuće za koje je pokrenut postupak legalizacije sukladno odredbama *Zakona o postupanju s nezakonito izgrađenim zgradama (NN 86/12, 143/13)* sve do pozitivnog okončanja postupka.

Obiteljska kuća u smislu ovog Pravilnika je:

* izgrađena na zasebnoj građevinskoj čestici,
* građevinske bruto površinu do 400 m2,
* s najmanje 50% bruto podne površine namijenjene stanovanju i
* s najviše dvije stambene jedinice.

**Članak 3.**

**PREDMET I OPRAVDANI TROŠKOVI SUBVENCIJE**

Sredstvima Fonda i Provoditelja poziva subvencionirat će se ugradnja slijedećih sustava za korištenja obnovljivih izvora energije (u tekstu: **sustavi OIE**) u kućanstvima obiteljskih kuća na području Provoditelja poziva:

1. sa sunčanim toplinskim pretvaračima (kolektorima) za grijanje potrošne vode i prostora;
2. s kotlovima na drvnu sječku ili pelete i pirolitičkim kotlovima na drva za grijanje potrošne vode i prostora;
3. s dizalicama topline za pripremu potrošne tople vode, grijanje i hlađenje.

Podnositelj prijave može ostvariti pravo na korištenje subvencije Fonda i Provoditelja poziva za najviše dva različita od navedenih sustava.

Fond i Provoditelj poziva subvencionirat će samo opravdane troškove sustava OIE određene **Minimalnim tehničkim uvjetima** (u nastavku) **koji su nastali NAKON donošenja odluke o odabiru korisnika sufinanciranja** (vidi članak 10 ovog Pravilnika), a ostala oprema/materijali i radovi/usluge koja/koji se mogu pojaviti u tijeku postavljanja predmetnih sustava, smatraju se neopravdanim troškom koji snosi fizička osoba.

Izrada pripremne i projektne dokumentacije **nije opravdan trošak.**

**Minimalni tehnički uvjeti opreme sustava OIE čija se nabava i ugradnja smatra opravdanim troškom Programa**

1. **sa sunčanim toplinskim pretvaračima (kolektorima):**

* osnovna - sunčani toplinski pretvarači (kolektori)

pločasti i/ili

vakumski i

* ostala:
  + - spremnik za potrošnu toplu vodu i/ili
    - toplinski akumulacijski spremnik;
    - montažna konstrukcija;
    - automatika;
    - cirkulacijska pumpa;
    - tekućina za punjenje sustava;
    - izolirani razvod tople vode do izljevnih mjesta, uključujući recirkulaciju;
    - pripadajući građevinski radovi nužni za ugradnju navedene opreme;
    - sva ostala oprema i materijal potreban za pravilno funkcioniranje cjelokupnog sustava te pripadajući građevinski radovi nužni za ugradnju prethodno navedene opreme;

1. **s kotlovima na drvnu sječku ili pelete i pirolitičkim kotlovima na drva:**

* osnovna – kotao s pripadajućim plamenikom:
  + - na pelete; ili
    - na drvnu sječku sa spremnikom i sustavom za dobavu drvne sječke ili
    - na drva sa pirolitič
    - kim izgaranjem i
* ostala:
  + - spremnik peleta/drvne sječke;
    - sustav za dobavu peleta/drvne sječke s pužnim vijkom;
    - spremnik za potrošnu toplu vodu; i/ili
    - toplinski akumulacijski spremnik (obavezan za pirolitički kotao);
    - oprema za automatsku regulaciju kotla;
    - montažna konstrukcija;
    - cirkulacijska pumpa;
    - ekspanzijska posuda;
    - ventili i ostala oprema primarnog kruga;
    - izolirani razvod grijanja;
    - ogrjevna tijela;
    - automatska regulacija
    - sva ostala oprema i materijal potreban za pravilno funkcioniranje cjelokupnog sustava te pripadajući građevinski radovi nužni za ugradnju prethodno navedene opreme.

1. **s dizalicama topline**

* osnovna - dizalica topline mora biti
* energetske klase A:
* zrak-voda sa COP ≥ 3,2 te EER ≥ 3,1;
* voda-voda i zemlja-voda sa COP ≥ 4,45 te EER ≥ 5,05; a
* dodatna:
  + kolektorsko polje ili geosonde (dizalice topline u izvedbi voda-voda ili zemlja-voda);
  + spremnik za potrošnu toplu vodu; i/ili
  + toplinski akumulacijski spremnik;
  + toplinska stanica za protočnu pripremu tople vode;
  + oprema za automatsku regulaciju;
  + izolirani razvod grijanja/hlađenja;
  + ogrjevna/rashladna tijela;
  + automatska regulacija;
  + sva ostala oprema potrebna za pravilno funkcioniranje cjelokupnog sustava te pripadajući građevinski radovi nužni za ugradnju prethodno navedene opreme.

Ukoliko podnositelj prijave već posjeduje neku od gore navedenih Dodatnih komponenti sustava OIE ta se može izostaviti iz popisa minimalnih komponenti. Uvjet subvencioniranja pojedine komponente sustava OIE jest da sa postojećim komponentama čini nerazdvojnu potpuno funkcionalnu cjelinu.

**Članak 4.**

**UDJELI I IZNOSI SUBVENCIJE**

Fond i Provoditelj poziva subvencionirat će opravdane troškove (s PDV-om) nepovratnim novčanim sredstvima u obliku Vrijednosnog kupona u najvećem udjelu od 70% istih:

* do 14.000,00 kn po sustavu OIE, pri čemu udio JLP(R)S iznosi 10%, a udio Fonda 60% ukupnog iznosa subvencije, ili
* do 28.000,00 kn po kućanstvu, s obzirom da kućanstvo ima pravo na subvencioniranje dva različita sustava OIE navedenih u Članku 3.

Ukupna raspoloživa sredstva za subvencioniranje projekata poticanja korištenja obnovljivih izvora energije u obiteljskim kućama, u okviru Natječaja koji je zaključen 28.07.2014. te ovog Poziva, iznose najviše 280.000,00 kuna, pri čemu Fond za zaštitu okoliša i energetsku učinkovitost sudjeluje sa najviše 240.000,00 kuna (60%), a Općina Čavle sa najviše 40.000,00 kuna (10%).

**Članak 5.**

**UVJETI KOJIMA PODNOSITELJI PONUDA MORAJU UDOVOLJAVATI**

Podnositelj ponude mora:

1. imati
   * + potvrdu o prebivalištu na adresi obiteljske kuće u kojoj se Projekt provodi, a koja se nalazi na području JLP(R)S koja raspisuje Poziv i
     + dokaze da je obiteljska kuća u kojoj je kućanstvo u kojem se Projekt provodi:

* postojeća u smislu Zakona o gradnji (NN 153/13) i
* u njenom vlasništvu ili u vlasništvu člana/članova njene uže obitelji (*ZK izvadak koji nije stariji od 30 dana od dana podnošenja ponude na Poziv JLP(R)S*), koji je suglasan / su suglasni s provođenjem Projekta, te

1. savjesno i cjelovito popuniti i ovjeriti Prijavni obrazac za subvencioniranje sustava za korištenje OIE u obiteljskoj kući (u tekstu: **Prijavni obrazac**),
2. ugraditi sustav OIE tek nakon objave rezultata predmetnog Poziva ovog Pravilnika prema naputcima iz *Ugovora o međusobnim pravima i obvezama u svezi provedbi poticanja korištenja obnovljivih izvora energije* i
3. ulagati vlastita sredstva u provođenje Projekta.

Ukoliko Podnositelj ponude ne zadovoljava jedan ili više od navedenih uvjeta, njegova će se ponuda isključiti iz daljnjeg postupka odabira korisnika subvencije.

**Članak 6.**

**OBAVEZNA PRIJAVNA DOKUMENTACIJA**

Podnositelj ponude na ovaj Poziv dužan je dostaviti sljedeću dokumentaciju:

* 1. cjelovito popunjen Prijavni obrazac, potpisan od strane Podnositelja ponude i vlasnika/suvlasnika obiteljske kuće, u izvorniku;
  2. obostrane preslike osobnih iskaznica ili izvornike uvjerenja o prebivalištu koji nisu stariji od 30 dana za Podnositelja ponude i sve ostale osobe sa prebivalištem na adresi predmetnog kućanstva;
  3. izvornik vlasničkog lista (gruntovni izvadak) za obiteljsku kuću u/na koju se planira ugradnja sustava OIE, ne stariji od 30 dana;

Ukoliko Podnositelj/ica prijave nije vlasnik/ca obiteljske kuće u koju se sustav ugrađuje, mora dostaviti suglasnost svih (su)vlasnika;

Ukoliko je Podnositelj/ica prijave vlasnik dijela obiteljske kuće, a ugrađuje sustav OIE na zajedničke dijelove objekta, mora dostaviti suglasnost ostalih suvlasnika;

* 1. preslika dokaza o legalno izgrađenoj obiteljskoj kući u/na koju se planira ugradnja sustava OIE:
* izvršne dozvole za građenje obiteljske kuće (građevinska dozvola ili rješenje o uvjetima građenja ili potvrda glavnog projekta ili rješenje za građenje ili građevna dozvola ili lokacijska dozvola kojom se dozvoljava građenje ili građevna dozvola za jednostavne građevine ili rješenje o uvjetima uređenja prostora ili rješenje kojim se odobrava građenje) ili;
* rješenje o izvedenom stanju, uporabna dozvola ili rješenje o uporabi s vidljivim datumom izdavanja izvršne dozvole za građenje ili;
* potvrdu da je obiteljska kuća izgrađena prije 15. veljače 1968. godine ili;
* rješenje o izvedenom stanju za nezakonito izgrađene zgrade sukladno članku 8. *Zakona o postupanju sa nezakonito izgrađenim zgradama* (NN 86/12).

1. projektantski troškovnik ili neobvezujući ponudbeni troškovnik proizvođača/dobavljača radova (predračun) s detaljnom specifikacijom prema uvjetima Poziva;
2. za zaštićene objekte potrebno je priložiti mišljenje nadležnog Konzervatorskog odjela, Uprave za zaštitu kulturne baštine Ministarstva kulture Republike Hrvatske;

Ukoliko Podnositelj ponude ne dostavi cjelovitu dokumentaciju ponuda se isključuje iz daljnjeg postupka odabira korisnika subvencije, na što Podnositelj ponude nema pravo žalbe.

Podnositelj ponude dužan je u roku 30 dana od zaprimanja *Odluke od odabiru korisnika sufinanciranja* dostavitiu tiskanom obliku projekt ugradnje sustava OIE te predračun sa specifikacijom svih radova i materijala – u protivnom gubi pravo na odobrena sredstva, a JLP(R)S dužna je u daljnjem roku od 15 dana s Podnositeljem ponude (fizičkom osobom) sklopiti Ugovor o međusobnim pravima i obvezama u svezi subvencioniranja troškova ugradnje sustava za korištenje OIE u kućanstvu.

**DODATNA DOKUMENTACIJA**

Samo u slučaju kada brojevi katastarske čestice (iz dokaza legalnosti izgrađene građevine- točka 5. članka 6.) i zemljišno knjižne čestice (iz vlasničkog lista – točka 4. članka 6.) nisu identični potrebno je dostaviti Izvornik ili presliku Uvjerenja područnog ureda za katastar kojim se potvrđuje istovjetnost traženih katastarskih čestica sa zemljišnom knjižnim česticama (gruntovnim česticama).

Dokumentacija se smatra cjelovitom ukoliko sadržava točke 1.,2., 3., 4., 5. i 6. ovog članka te opcionalnu dokumentaciju samo ukoliko se brojevi katastarske i zemljišno knjižne čestice razlikuju u dostavljenom dokazu o legalnosti građevine i vlasničkom listu za istu predmetnu građevinu. Ukoliko podnositelj prijave ne dostavi cjelovitu dokumentaciju prijava se isključuje iz daljnjeg postupka te podnositelj prijave nema pravo na žalbu.

**Članak 7.**

**OBJAVA JAVNOG POZIVA**

Javni poziv objavit će Provoditelj poziva na svojoj službenoj internetskoj stranici, a obavijest o objavi poziva bit će objavljena u jednoj od dnevnih tiskovina, na web stranici Provoditelja natječaja te na oglasnoj ploči Provoditelja natječaja.

**Članak 8.**

**NAČIN, VRIJEME I MJESTO DOSTAVE PONUDE**

Ponuda na ovaj Poziv dostavlja se u pisanom obliku, u zatvorenoj omotnici s imenom i prezimenom te adresom podnositelja prijave, kao preporučena pošiljka sa povratnicom na adresu Provoditelja (vidi članak 7), uz naznaku: ***Javni poziv „Zelena energija u mom domu“ – Ne otvarati,*** ili se predaje osobno, u uredovno radno vrijeme Provoditelja poziva.

Vanjska omotnica mora sadržavati puno ime i adresu Podnositelja prijave s vidljivim datumom i vremenom predaje pošiljke u poštanski ured ili upisanim datumom i vremenom zaprimanja od strane ovlaštene osobe Provoditelja poziva, ako se prijava predaje osobno. Datum i vrijeme na vanjskoj omotnici smatrat će se trenutkom podnošenja prijave na Javni poziv.

Prijave dostavljene poštom, koje na vanjskoj omotnici ne budu imale oznaku datuma i vremena predaje u poštanski ured, neće biti uzete u razmatranje.

Nepotpune prijave, kao i prijave koje nisu predmet ovog Poziva, također se neće razmatrati.

**Članak 9.**

**PREGLED PONUDA**

Izvršno tijelo Provoditelja poziva imenuje povjerenstvo za pregled pristiglih prijava na Poziv Provoditelja poziva **(u tekstu: Povjerenstvo).** Povjerenstvo provjerava cjelovitost pristigle dokumentacije te točnost vrijednosti upisanih u *Prijavni obrazac.* U svrhu provjere točnosti upisanih vrijednosti obaviti će se terenski pregled prijavljenih kućanstava i novogradnje s cjelovitom dokumentacijom. Pregledom kućanstava utvrditi će se usklađenost upisanih vrijednosti u *Prijavnom obrascu* sa zatečenim stanjem u obliku *Zapisnika o provedenom obiteljskih kuća* koji sadržava stvarne zatečene vrijednosti kućanstva sa priloženom fotodokumentacijom kao dokaza postojećeg stanja. Pri pregledu pristiglih ponuda obvezno se provjerava:

* pravovremenost pristigle ponude;
* zadovoljavanje uvjeta Podnositelja ponude (sukladno Članku 5. ovog Pravilnika);
* cjelovitost ponude prema potrebnoj dokumentaciji (sukladno članku 6. ovog Pravilnika);
* točnost podataka upisanih u Prijavni obrazac (sukladno članku 9. ovog Pravilnika).

Ukoliko ponuda ne zadovoljava navedene uvjete, isključuje iz daljnjeg postupka.

**Članak 10.**

**ODLUKA O ODABIRU KORISNIKU SUFINANCIRANJA**

(1) Po obradi pristiglih ponuda Povjerenstvo izrađuje *Zapisnik o otvaranju i pregledu ponuda*. U zapisniku o otvaranju i pregledu ponuda obvezno se navodi analitički prikaz sa otvaranja pristigle dokumentacije, pregled cjelovitosti dostavljene dokumentacije, opis terenskog pregleda prijavljenih kućanstava te prikaz zatečenog stanja, te kao zaključak *Odluku o odabiru korisnika sufinanciranja* (u tekstu: **Odluka o odabiru korisnika sufinanciranja**).

*(2) Zapisnik o otvaranju i pregledu ponuda* sadrži najmanje sljedeće podatke:

* Informacije o Pozivu (predmet, mjesto i datum objave);
* Analitički prikaz otvaranja pristiglih ponuda;
* Analitički prikaz pregleda cjelovitosti pristigle dokumentacije sukladno članku 6. ovog Pravilnika;
* Podatke o provedenom kontrolnom pregledu stambenih objekata Podnositelja ponude;
* Podatke o isključenim ponudama sukladno članku 9. ovog Pravilnika;
* Podatke o valjanim ponudama;

(3) Povjerenstvo na osnovu *Zapisnika o otvaranju i pregledu ponuda* donosi **Odluku o odabiru korisnika sufinanciranja** sa cjelovitim ponudama, te s popisom necjelovitih ponuda sukladno članku 6. ovog Pravilnika. Neslužbena lista se javno objavljuje na Internetskim stranicama Provoditelja poziva te se šalje na adresu Podnositeljima ponuda.

**Članak 11.**

**ODABIR KORISNIKA SUBVENCIJE**

Financijskim sredstvima Fonda i Provoditelja poziva subvencionirat će se ugradnja sustava OIE u na području Provoditelja, sukladno raspoloživim sredstvima. Na temelju **Zaključka** sklapa se *Ugovor o međusobnim pravima i obvezama u svezi subvencioniranja troškova provedbe mjera povećanja korištenja obnovljivih izvora energije* (u tekstu: **Ugovor**) između Provoditelja poziva s jedne strane, te odabranog Podnositelja prijave (u tekstu: **Korisnika subvencije**) s druge strane. Ugovorom će se odrediti međusobna prava i obveze Provoditelja poziva i Korisnika subvencije .

Ukupan broj Korisnika subvencije može se povećati, sukladno raspoloživim financijskim sredstvima. Subvencionirat će se oni Podnositelji ponuda koji zadovolje uvjete poziva, do iskorištenja sredstava ali ne dulje od 31. prosinca 2014. godine.

**Članak 12.**

**ISPLATA SUBVENCIJE**

Provoditelj poziva dostavlja Korisniku subvencije **Vrijednosni kupon** s navedenim:

* rokom za korištenje istog (koji je naveden i u Ugovoru) te
* postotnim i ukupnim iznosima subvencija Fonda i Provoditelja poziva.

Korisnik subvencije po završetku ugradnje sustava OIE Izvođaču radova:

1. predaje Vrijednosni kupon, čime mu isplaćuje subvencije Fonda i Provoditelja poziva te
2. plaća preostali dio opravdanih troškova i neopravdane troškove.

Izvođač radova Provoditelju poziva dostavlja ***Zahtjev za isplatu subvencije*** koji mora sadržavati:

1. izvornik ili ovjerenu presliku računa ispostavljenog Korisniku subvencije za nabavu i ugradnju sustava OIE s:
   * detaljnim i cjelovitim popisom opravdanih troškova sukladno članku 3. ovoga Pravilnika i projektantskom troškovniku kao i ostalih (neopravdanih) troškova

(*U slučaju troškovničkih stavki kod kojih je naveden proizvođač/marka/tip dozvoljeno je ponuditi jednakovrijednu robu ukoliko se dokaže da predmetni proizvod zadovoljava zahtjeve određene tehničkim specifikacijama. U svrhu ocjenjivanja jednakovrijednosti ponuđene robe Podnositelj ponude dužan je dostaviti prikladno sredstvo, a to može biti tehnička dokumentacija ponuđene* jednakovrijedne *robe koju izrađuje proizvođač (prospekt, katalog, brošura, ispis specifikacija sa web stranica proizvođača i sl.), ispitni izvještaj priznatog tijela i sl.)* te

* + postotnim i ukupnim iznosima subvencija Fonda i Provoditelja poziva;

1. izvornik Vrijednosnog kupona, cjelovito popunjen i obostrano ovjeren od strane Izvođača radova;
2. presliku ovjerene Pisane izjave izvođača radova o izvedenim radovima i uvjetima održavanja kućanstva koji, sukladno *Pravilniku o tehničkom pregledu građevine (NN 108/04)*, mora sadržavati:
   * nadnevak
   * ime, prezime i adresu investitora (Korisnika subvencije)
   * naziv i adresu Izvođača radova
   * popis ugrađene opreme i materijala
   * datum puštanja u rad sustava OIE;
   * izjava da je oprema ugrađena sukladno uputama proizvođača te da je sustav u funkciji;
   * izjava o garantnom roku na izvedene radove na minimalno 2 godine, ovjerena od strane Izvođača radova;
   * potpis investitora i izvođača radova;
   * popis dokaza o sukladnosti ugrađene opreme, isprava o sukladnosti ili svojstvima sukladno Zakonu o tehničkim zahtjevima za proizvode i ocjenjivanju sukladnosti i
3. kopije ovjerenih garancija opreme sustava OIE dobivenih od dobavljača istih.

Zahtjev za isplatu subvencije dostavlja se Provoditelju poziva u pisanom obliku, u zatvorenoj omotnici s nazivom, OIB-om i adresom Izvođača radova i naznakom: ***Javni poziv „Zelena energija u mom domu“ - Zahtjev za isplatu subvencije***, kao preporučena pošiljka s povratnicom na adresu određenu Člankom 18. ovog Pravilnika, ili predaje osobno, u uredovno vrijeme Provoditelja poziva.

Isplata subvencije razmatrat će se uz uvjet dostave cjelovitog *Zahtjeva za isplatu subvencije*,

Ukoliko se dostavi nepotpun *Zahtjev za isplatu subvencij*e Izvođač radova dužan ga je nadopuniti u roku od 10 dana od dana zaprimanja službene obavijesti od strane Provoditelj poziva.

Fond i Provoditelj poziva zadržavaju pravo neisplaćivanja subvencije Izvođaču radova za Zahtjeve za isplatu subvencije

* čija dokumentacija nije u skladu s Člankom 3. ovog Pravilnika i
* koji su dostavljeni nakon isteka roka Vrijednosnog kupona.

**Članak 13.**

**STRUČNI NADZOR IZVRŠENIH RADOVA I UGRAĐENE OPREME**

Provoditelj poziva je dužan u roku od 30 dana od dana zaprimanja *Zahtjeva za isplatu subvencije* izvršiti očevid provedene ugradnje sustava OIE zajedno s ovlaštenim nadzornim inženjerom, izvođačem radova i fizičkom osobom te izraditi ***Zapisnik o ugrađenoj opremi i izvedenim radovima***.

Fond i Provoditelj poziva zadržavaju pravo neisplaćivanja subvencije Izvođaču radova Ukoliko se terenskim očevidom ustanovi:

* da su podaci navedeni unutar Zahtjeva za isplatu subvencije neispravni;
* da sustav OIE nije ugrađen prema uputi proizvođača ili
* da je sustav OIE ugrađen na građevini koja nije navedena u ponudi.

**Članak 14.**

**ISPLATA SUBVENCIJE**

Nakon provedenog stručnog nadzora izvršenih radova i ugrađene opreme iz članka 15. ovog Pravilnika, ako su zadovoljeni svi uvjeti za isplatu, Provoditelj poziva dužan je u roku od 15 dana od dana stručnog nadzora izvršenih radova i ugrađene opreme, odnosno izrade Zapisnika o ugrađenoj opremi i izvedenim radovima, isplatiti vlastitu subvenciju na dostavljeni IBAN Izvođača radova, a subvenciju Fonda u roku od 15 dana od dana njenog zaprimanja, sukladno iznosima navedenim u Vrijednosnom kuponu.

**Članak 15.**

**ODUSTAJANJE OD IZGRADNJE I SUBVENCIONIRANJA PROJEKTA**

Korisnik subvencije može odustati od provedbe ugradnje sustava OIE u roku od 60 dana od dana potpisivanja Ugovora od strane izvršnog tijela Provoditelja poziva. U tom slučaju prije zadanog roka za predaju Zahtjeva za isplatom subvencije dužan je vratiti nerealizirani Vrijednosni kupon te u pisanoj formi obavijest Provoditelja poziva o odustajanju od realizacije projekta.

Ukoliko Korisnik subvencije ne provede ugradnju sustava OIE te ne preda Zahtjev za isplatom subvencije sa svom potrebnom dokumentacijom, unatoč potpisanom Ugovoru, a nije dostavio pisanu *Izjavu o odustajanju* kojom pravda nemogućnost ugradnje, gubi pravo na sudjelovanje u natječajima Provoditelja poziva u iduće 3 (slovima: tri) godine, ne računajući godinu u kojoj se prijavio.

Izjavu o odustajanju od realizacije projekta, zajedno s nerealiziranim vrijednosnim kuponom, korisnik subvencije dostavlja Provoditelju poziva u pisanom obliku, u zatvorenoj omotnici s imenom i prezimenom te adresom korisnika subvencije na adresu definiranu u članku 20. ovog Pravilnika, uz naznaku: ***Javni poziv „Zelena energija u mom domu“ - Izjava o odustajanju.*** kao preporučenu pošiljku sa povratnicom, ili predaje osobno, u uredovno vrijeme Provoditelja poziva.

**Članak 16.**

**OBVEZE KORISNIKA SUBVENCIJE**

Korisnici subvencije koji su putem ovog poziva iskoristili subvenciju za nabavu i ugradnju sustava OIE dužni su u slijedećih 5 (slovima: pet) godina od dana ugradnje predmetni sustav zadržati u vlasništvu te redovno servisirati i održavati sustav sukladno uputama proizvođača.

**Članak 17.**

**PRILOZI**

Prilog 1. Prijavni obrazac za podnošenje zahtjeva za subvencioniranje mjera povećanja korištenja obnovljivih izvora energije u obiteljskim kućama

Prilog 2. Ugovor o međusobnim pravima i obvezama u svezi subvencioniranja troškova provedbe mjera povećanja korištenja obnovljivih izvora energije u obiteljskim kućama

Prilog 3. Vrijednosni kupon

Prilog 4. Zahtjev za isplatu subvencije

**Članak 18.**

Svu traženu dokumentaciju potrebno je poslati na adresu:

OPĆINA ČAVLE

ČAVLE 206

51219 ČAVLE

**Članak 19.**

Ovaj Pravilnik stupa na snagu danom objave na službenim Internet stranicama Provoditelja poziva.

KLASA: 351-02/14-01/03

URBROJ:2170-03-14-01-2

Čavle, 1. rujna 2014. godine

NAČELNIK

Željko Lambaša